אחלה גבר

**אחלה גבר** הוא שיר שדנה הקליטה עם סטטיק ובן-אל תבורי, והתפרסם בחודש יוני 2022 כ"שיר גאווה".

## רקע

ב-18.2.2022 פורסם שדנה ונועה קירל יקליטו שיר לכבוד חודש הגאווה הקרוב.

ב-9.5.2022 פורסם שלבסוף דנה תקליט שיר עם סטטיק ובן-אל תבורי, ואילו נועה תקליט שיר עם תותית ומילעל מזאת וזאתי. כמו כן נחשף שם השיר - "אחלה גבר".

ב-25.5.2022 דנה פרסמה בדף הטיק טוק שלה סרטון מאולפן ההקלטות, יחד עם המפיק ג'ורדי. הקלטת השיר מתועדת בפרק 11 של הסדרה דנה קמה.

ב-9.6.2022 השיר הושק ב-Spotify וב-Apple Music. עטיפת השיר עוצבה ע"י סטודיו Avoxvision.

בהודעה ששוחררה לתקשורת דנה מסרה: *"זו הפעם הראשונה שנפגשתי עם סטטיק וג'ורדי באולפן ושמחתי לגלות שגם אחרי כלכך הרבה שנים במקצוע אני יכולה עדיין להתרגש ככה מיצירה של שיר חדש. זאת הייתה חוויה לעבוד איתם ואני לא הכרתי את הצד הזה של סטטיק כיוצר. ההקלטה של השיר עצמו אליה הצטרף גם בן אל הייתה בכלל חגיגה. זה שיר ראשון שאני מוציאה אחרי הרבה זמן ואני חייבת להודות שאני מתרגשת מאוד, מחוברת אליו מאוד ו... אז יאללה פארטייה! שאפו לסטטיק ובן אל שהרשו לי רק לכבוד השיר הזה להפוך אותם לסטטיקה ובת אל"*. בסרטון שהעלתה היא הוסיפה: *"הם באמת נדירים. לא רק על הבמה, כבני אדם, וזה הרבה יותר חשוב. התאהבתי"*.

סטטיק ובן-אל מסרו: *"במהלך הקריירה שלנו עשינו שיתופי עם אומנים מובילים, אבל אנחנו חייבים לציין שהפעם ההתרגשות הייתה שונה והייתה חוויה מיוחדת ויוצאת דופן. מבחינתנו דנה היא מלכת הפופ ואנחנו שמחים להיות אלו שמכריזים על החזרה שלה"*.

## אזכורים בשיר

בשיר דנה אומרת "היי, זה התור שלי" שמזכירה את השורה "Hey, is this my turn?" בשיר Cinquemilla.

בשיר דנה מכנה את עצמה "דנה נמה, דנה קמה" שיכול לרמוז לסדרת הדוקו האישית דנה קמה. בנוסף היא מכנה את שותפיה לשיר "סטטיקה ובת אל" - כאשר הראפר רון נשר משתמש לעיתים בכינוי "בת אל" כדי להעליב את בן-אל. בתגובה נמסר שמדובר באלתור של דנה בזמן ההקלטות של השיר ושאין רמיזה מכוונת לנשר.

## וידאו קליפ

ב-10.6.2022 התקיים מצעד הגאווה בתל אביב, עם מסיבה ענקית בגבעת המופעים בפארק הירקון. דנה וסטטיק ובן-אל הופיעו עם השיר בהופעת בכורה, ולאחר מכן דנה הופיעה עם השירים שיר קדמשנתי (סקס אחר) ודיווה.

ב-13.6.2022 פורסם ביוטיוב הקליפ, ששילב עריכה של ההופעה ושל חזרה גנרלית שהתקיימה על אותה הבמה מוקדם יותר.

## הצלחה

השיר קיבל תגובות טובות מאוד, והצליח להחזיר את דנה לתודעת הקהל הצעיר. תוך שבוע מיציאת השיר היו לו למעלה מאלף שימושים כסאונד בטיקטוק.

ב-15.6.2022 (תוך יומיים מפרסום הקליפ) השיר נכנס לפלייליסט של גלגלצ ולפלייליסט של התכנית דידי לוקאלי מרדיו 103FM. ב-17.6.2022 (תוך 4 ימים מפרסום הקליפ) הוא הגיע למיליון צפיות. ב-21.06.2022 (תוך שבוע מפרסום הקליפ) הוא הגיע ל-2 מיליון צפיות.

בביקורת ב"ישראל היום" נכתב: *"השנה היתה גם שנת עלייתו של המאבק הטרנסי, ועל כן 'אחלה גבר' הוא שיר פופ המוני... שמתרחב אל מעבר לשיח ההומו־לסבי ומעלה על נס קטגוריה, שרק בשנים האחרונות מקבלת את מקומה בכותרות... כשיר - מדובר בהמנון רחבות ריקודים שכמו תפור למידותיו של הקיץ הישראלי. עבור תבורי וסטט בוי זהו שיר בסגנון של אלה שהם מוציאים בשנים האחרונות, מכוון-מסיבות ופחות פונה לתחנות הרדיו (לא שהן לא מנגנות אותו). עבור דנה מדובר בסוג של קאמבק מוצלח, שמציב אותה במקום רלוונטי במיוחד"*.

בביקורת ב-mako נכתב: *"'אחלה גבר' חוגג את הזהות המגדרית הטרנסית, האווירה היא של מסיבה וכיף. הדיאלוג בין דנה לבין סטטיק ובן אל הוא פלרטטני וסקסי, היא מדגישה ש'אין לי שום בושה', וסטטיק לוחש לה 'את אמיתית וזה עובד עליי מאוד'. אלו חיזוקים שמעידים על התבגרות, שכן מודעים לכך שפעם כן הייתה בושה ושטרנסיות נחשבו לנשים לא אמיתיות, אבל שאנחנו בדרך למקום הרבה יותר סבבה. יותר מכך, השיר מנרמל סקס של סטרייטים עם טרנסיות... ב'אחלה גבר' לא רק שברור שהטרנסית היא טרנסית, היא גם מחוזרת והיא שווה ורוצים ללכת איתה הביתה בידיעה שהיא כזו"*.

כחודשיים לאחר צאת השיר, הכריזו סטטיק ובן אל על פירוק הצמד. דנה אמרה על כך: *"נורא שמחה על שיתוף הפעולה הזה עם סטטיקה ובת אל, למרות שחבל לי שזה היה השיר האחרון שלהם"*.

ביולי 2023 דנה כתבה בחשבון הטיקטוק שלה: *"בכל פעם שהקהל שר איתי את 'אחלה גבר', אני אומרת בלב תודה לסטטיק. הבריק"*.

## מילים

אם את מרגישה,
שאת אחלה גבר,
אבל אישה.
מה שתחפש לגמרי מה שתקבל,
לא תהיה שום אזהרה למה שתיכף יתחולל,
יש שמועות שהיא חזרה כבר לא צריך להתפלל,
דנה נמה דנה קמה עם סטטיקה ובת אל,
יאמן אינטרנשיונל בסיס בישראל,
זה יהיה טו מאץ׳ מתוקי - אז כדאי שתגדל.
שלחו מיקום למסיבה הכי טובה במדינה,
מכירה ת'פרוצדורה את כבר לא ילדה קטנה,
שעתיים מתארגנת את בכלל לא מבינה
אה אה אה אה - את כבר מוכנה
זה ממש בסדר,
אם את מרגישה,
שאת אחלה גבר,
אבל אישה.
שה, שה, שה, שקט בבקשה,
אין לי שום בושה, נקודות חולשה שה
אבל אישה -
שה, שה, שה, שקט בבקשה,
אין לי שום בושה, נקודות חולשה שה.
כן את הכי אישה,
קפצי אליי בטלי פגישה,
מממ… הכי כרישה,
טרף קל בא בלחישה,
אם היה אפשר הייתי מגלה לך סוד,
את אמיתית וזה עובד עליי מאוד
זה סיכון זה סיכון זה סיכון (מסוכן)
אם יהיה חלש נעשה תיקון (מתוקן)
הלב שלי עושה לי בום בום בום (תבדוק את זה)
מממ… שלחי מיקום (הכל מוכן)
שלחו מיקום למסיבה הכי טובה במדינה,
מכירה ת'פרוצדורה את כבר לא ילדה קטנה,
שעתיים מתארגנת את בכלל לא מבינה
אה אה אה אה - את כבר מוכנה
זה ממש בסדר,
אם את מרגישה,
שאת אחלה גבר,
אבל אישה.
שה, שה, שה, שקט בבקשה,
אין לי שום בושה, נקודות חולשה שה
אבל אישה -
שה, שה, שה, שקט בבקשה,
אין לי שום בושה, נקודות חולשה שה.
היי
זה התור שלי
אז אל תגעו לי
ויאללה פארטיה

## וידאו

* וידאו קליפ
* הופעת לייב
* החידוש של עופר ניסים (2023)